Kuffa, Štefan, poslanec NR SR (2012-11-29):
Vážený pán predseda, milí kolegovia, kolegyne, dovoľte mi povedať niekoľko slov, budem krátky, budem sa o to usilovať, aby to nebolo viac ako nejakých päť minút. Tak chcel som pochváliť pána ministra, že pokora mu nechýba, lebo som si to všimol aj pri tom prvom čítaní, keď tuná vystúpil, mne sa veľmi páčil, a si to vysoko cením, keď povedal, že je síce minister, v tej výkonnej zložke, ale je náš kolega, tiež je jeden z poslancov, ktorý je právoplatne zvolený svojimi voličmi, ale nevykonáva momentálne svoj mandát. Mne sa to veľmi páči. A tak ako aj kolegovia, myslím si, mali by sme byť aj vzájomne tolerantní, aspoň minimálne v tom smere, že máme právo na iný názor. Na tú istú vec sa úplne v pohode môžeme dívať rozdielne, ale nemusíme sa preto urážať alebo osočovať. Ale pána ministra chcem aj povzbudiť ešte v jednej veci, keď tá pokora mu nechýba, tak ešte potom aj k odvahe. Keď teda mi dovolíte, ja dovolím si podať tiež jeden z takýchto návrhov, aby predmetný zákon bol stiahnutý z rokovania, aby sa ďalej o ňom nepokračovalo v zmysle rokovacieho poriadku, § 73 ods. 3 písm. b). Prečo? Z jednoduchého dôvodu. Ak máme naozaj úprimnú snahu, ja viem, že to nie je zrejme asi veľmi priechodné alebo čosi také, ale tak ako pán kolega Brocka to tu spomenul, že úprimne ide o tú snahu, či z tej ľavej strany alebo z pravej strany pri tých hazardoch, vieme veľmi dobre, ako to trápi nás a najmä tie naše rodiny, ktoré sú privádzané na mizinu. Ja to myslím úprimne vážne, bolo by to nevhodné, že by sme predkladali my takýto ústavný zákon, ale predložte, strana SMER, takýto ústavný zákon. S veľkou radosťou ho podporíme. Odvolávať sa na to, že základným ústavným právom prevádzkovať hazard a hazardné hry, mne sa to zdá také úplne až morbídne nevhodné. Naozaj skutočne zarábať na nešťastí druhých ľudí, je to veľmi zlé. Ja za tento zákon určite nezahlasujem ako za celok. Teraz mi to odpusťte, dúfam, že naformulujem tú vetu správne, nechcem vás strašiť, ale keď budete stláčať tie tlačidlá za tento zákon, pamätajte na jednu vec, máte svoje rodiny, máte svoje deti, ale širší kontext, rodiny, ktorý máte, aby ste si raz netĺkli po tých prstoch alebo po hlave, že ste hlasovali za takýto zákon a budete mať závislého hráča vo vlastnej rodine. Je to veľkým nešťastím pre každú rodinu. A neželám to nikomu ani svojmu najväčšiemu nepriateľovi a už vôbec nie svojim kolegom v parlamente, lebo pre mňa ste blízki ľudia, prepáčte, že to tak poviem familiárne, akoby skoro moji spolužiaci, pričom to jedno, či sme tu kolegovia moji, z môjho hnutia alebo z pravej strany, alebo z ľavej strany, aj keď v tých názoroch sa rôznime. Spomínaná Lomnička, ktorá tuná bola. Ja som to nestihol v tej faktickej poznámke tu spomenúť. Sú tam naozaj skutočne dvaja muži, dvaja kňazi, Martin Majda a Janko Záhradník, ktorí robia záslužnú činnosť medzi Rómami. Rómovia, ako viete veľmi dobre, majú tie vôľové vlastnosti veľakrát aj oslabené. Mnohí z nich, nechcem povedať, že sú takí všetci, mnohí závislí jednak od na alkoholu a zvlášť od toho hráčstva sú jednoduchí ľudia. Ten Róm alebo tá Rómka si stále myslí, že vyhrá, hoc spomínajúc, že neviete si predstaviť, aké je to hrozné, matka, ktorá varí obed, ešte stále varí obed a hovorí: „Znáce, pán farár, ale ak mne to ťahá, ja nedovarím to ten obed, ale ja už musím ísť do toho Podolínca, že by som hrala." Pritom tí prevádzkovatelia, ktorí prevádzkujú tento hazard, vedia veľmi dobre, je to nastavené tak, že 98 % alebo možno aj viacej, 99 %, ty prehráš, ty nevyhráš a tá závislosť, ktorá je tu tak silná, a oslabené sú tie vôľové vlastnosti, je to strašné. Tak ako som to už v tej faktickej spomenul, áno, cítiť to tu, že možno pripúšťam aj to, že je tu rôzny lobing, a mali sme tu v lete také letáčiky, kde boli prevádzkovatelia tých hazardov, ja neviem, kto nám to rozdal, ja som to našiel v lavici, že teda o čo všetko ten štátny rozpočet príde a že aké by to bolo zlé, keby sa sprísnili tieto podmienky, šesťnásobne na tom prerobíme, kolegovia, lebo ten výdaj je šesťnásobne vyšší ako ten príjem, 90 mil. alebo 100 mil. keby sme ročne získali, 100 mil. získame a 600 mil., pán minister, aj cez tie rôzne rozpočtové kapitoly, my vydáme. Budeme rokovať o štátnom rozpočte. Ja viem, pán minister, a teda som to aj tak pochopil, keď v prvom čítaní sa sem postavil, a som si to veľmi ako cenil a vážil a cítil som to aj tak, že predkladá zákon o hazarde, s ktorým vnútorne nie je stotožnený, tak to aj povedal, s ktorým vnútorne nie je stotožnený. Ja naozaj ani nemám to najmenšie podozrenie, že by som si o pánovi ministrovi myslel, že on vymyslel ten hazard a trebárs ho nejako takto tu predkladá. Je to zvláštne, minimálne hodné zamyslenia ako jedna z legislatívnych úloh vlády a predložiť tento návrh o hazarde. Kolegovia, naozaj ak to myslíme vážne, predložte tuná ústavný zákon a tých desať hlasov tu máte všelijako z tej opozície, ja vám garantujem, aj viac. Ja osobne by som si prešiel tých všetkých kolegov, ktorých by som poprosil, aby podporili takýto ústavný zákon. V susednom Podolínci, tak ako to bolo spomenuté, bolo 64 hracích automatov. Ja sa obávam, aby tam nebolo naozaj 100 tých hracích automatov. To nie sú len občania, Rómovia zo susednej Lomničky, ktorí tam prídu, ale to je taká potom spádová oblasť, kde chodia tam tí Rómovia zo širokého okolia. A chodia tam hrať. Prehrajú tie peniaze. Rehoľné sestry, ktoré sú v Lomničke, školské sestry, ony samy ako také svedectvo vydali, že keď tie hracie automaty sa zrušili, upokojila sa tá situácia v mnohých tých rómskych rodinách. Naozaj sa tam upokojila. Bol som opakovane v tej Lomničke. Teraz, keď som bol doma, bol som tam tuším aj trikrát. A sme sa rozprávali o týchto problémoch a hľadali sme aj teda tie možné riešenia. Sľúbil som im to, že minimálne vystúpim proti tomu hazardu, aj keď viem, že demokracia je o väčšinovom hlasovaní. A to vždycky aj s pokorou rešpektujem, aj keď s mnohými vecami nesúhlasím, ale to svoje minimálne si poviem. Z tých 64 automatov, keď to stúpne na nejakých tých 100, to by nebolo to, že to je ten príjem, ktorí tí prevádzkovatelia zarobia na týchto ľuďoch. Ale najhoršie je to, že mnohé rodiny sú ožobračované a skutočne sa žije v ťažkej biede. Keby ste videli tých ľudí, v akých podmienkach tam žijú. Viete, je tam niektoré to poľnohospodárske družstvo, keď tam idete, ten predseda je zlý a po kolená v blate ide, tak tá obec veľakrát takto vyzerá. Títo ľudia sa stali jednými z nich, pretože oni sú tam nonstop. Tu je tá skutočná služba a tu je to riešenie aj rómskej problematiky, tu je tá misijná činnosť. Ty sa stávaš jedným z nich, z týchto chudobných. A tu je tá služba, tu je tá práca. Je to veľmi ťažké a náročné, myslím si, málokto z nás by tam išiel. Nesťažujme im tieto podmienky tým, že my tie hazardy teraz uvoľníme a jednoducho budú mať problém navyše. Týchto ľudí treba učiť veľakrát mnohým základným hygienickým návykom a proste aj v rodine ako fungovať. Kolegyňa Erika to pekne tak humorne povedala, že skús prepiť tritisíc eur v tej krčme, no tak zomrieš v tej krčme, hej keby si ich mal tých tritisíc, no tak dobre s kamarátmi, tak zomrieš aj s kamarátmi, Martin, aj s tými kamarátmi by si umrel v tej krčme, lebo tritisíc eur, to je toľko alkoholu, že by ťa zaliali ako taký kadáver, to je taká mŕtvola na patológii, v tom alkohole, tak by si zomrel z toho. Ale tritisíc eur aj tridsaťtisíc eur ty prehráš za jeden večer úplne v pohode a pustíš to, lebo ty nemáš obranný mechanizmus. Tu ťa telo nepustí, lebo ty už si tak opitý, že už nevládzeš si naliať ani ten pohárik alkoholu do úst, tak si opitý. Ale tuná pri hráčstve keď si patologický hráč, ťa jednoducho púšťa to ďalej. A dokonca ani to prázdne vrecko, ktoré ty už máš, nie je brzdným mechanizmom, lebo sú ďalší takí, ktorí priskočia a požičajú ti tie peniaze, tak ako som aj spomínal šoféra autobusu, ktorý prehral ešte aj tú tržbu, ktorú utŕžil. A naozaj, tak ako aj kolega Daniel Lipšic to včera spomínal, aj tá kriminalita tu nadväzuje. A naozaj sú tu celé gangy, ktoré participujú na tom a parazitujú a požičiavajú týmto závislým hráčom, aby ešte viac zarobili. A naozaj je to potom tak, že tí ľudia sú otrokmi, otrokmi skrze hracie automaty a skrze gambling. Stávaš sa tým otrokom aj tým, že odchádzajú, utekajú potom do toho zahraničia. To je ešte lepší ten prípad, keď odídu a ešte zarábajú, a teda splácajú tie dlžoby. A veľakrát je to práve to vyústenie do samovrážd, obesí sa, zastrelí sa, proste jednoducho skoncuje so svojím životom človek. Možno kolegovia tu zo SaS-ky hovoria, že je taký liberálny prístup, že človek nech sa rozhodne sám, no ale človek, ktorý je závislý, akú má slobodu? Ty si otrokom alkoholu, ty si otrokom hracieho automatu, akú máš ty slobodu, ako sa ty slobodne rozhoduješ? Stále to hovorím aj to poviem aj teraz, sloboda bez zodpovednosti neexistuje. Tie mantinely z ľavej aj z pravej strany ti dáva zodpovednosť, ale keď ty si závislý, ty jednoducho strácaš túto mieru. Pozriem na časomieru, sľúbil som, že toho bude trošku menej. Tak ja vám ďakujem za to, že ste si ma teda vypočuli. A pán minister keď nedával pozor, to nevadí. Vyrušujú kolegovia, nevadí to. Zo záznamu nebudete mať kedy to pozerať, áno, je to tak, lebo sme zahltení inými vecami. Ale, pán minister, ešte keď takto dovolíte, tak ak to naozaj veľmi vážne myslíte, a myslíme to tak všetci, predložte ústavný zákon, hovorím, pokora vám nechýba, ja vás povzbudzujem k odvahe, stiahnite tento zákon, nehlasujme o tom. Aj vy máte rodinu, spomeniete si na Kuffu, ktorý rozpráva tu od tejto ambony, keď budete mať blízkeho človeka, ktorý bude závislý od patologického hráčstva, možno vám budú ako mužovi padať a kotúľať sa po lícach slzy, ale nebudete vedieť pomôcť tomuto človeku. Myslím si, že máme na to silu, aby sme to prijali tu, a nemusíme o tom rozprávať. A teraz nemusíme o tom ani diskutovať, či je to téma pravice alebo ľavice, alebo kohokoľvek. Predložte tento zákon, zahlasujeme zaň, ja vám garantujem, že desať hlasov minimálne máte tu na ústavný zákon, ktorý by tu mohol byť predložený. Kolegovia, ďakujem vám za pozornosť a prepáčte, keď som rozprával dlhšie.